CELEX: 32018R0188
Language: bg
Date: 2017-11-21 00:00:00
Title: Делегиран регламент (ЕС) 2018/188 на Комисията от 21 ноември 2017 година за изменение на Делегиран регламент (ЕС) № 1394/2014 за установяване на план за премахване на изхвърлянето на улов при риболова на някои пелагични видове в югозападните води

9.2.2018   
            
            
               BG
            
            
               Официален вестник на Европейския съюз
            
            
               L 36/1
            
         ДЕЛЕГИРАН РЕГЛАМЕНТ (ЕС) 2018/188 НА КОМИСИЯТА
   от 21 ноември 2017 година
   за изменение на Делегиран регламент (ЕС) № 1394/2014 за установяване на план за премахване на изхвърлянето на улов при риболова на някои пелагични видове в югозападните води
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 6 и член 18, параграфи 1 и 3 от него,
   като има предвид, че:
   
               (1)
            
            
               Регламент (ЕС) № 1380/2013 има за цел постепенно да се премахне изхвърлянето на улов при всички видове риболов в ЕС, като се въведе задължение за разтоварване по отношение на улова от видовете, спрямо които се прилагат ограничения.
            
         
               (2)
            
            
               С член 15, параграф 6 от Регламент (ЕС) № 1380/2013 на Комисията се предоставя правомощието чрез делегирани актове да приема планове за премахване на изхвърлянето на улов за срок до три години, с възможност за еднократно удължаване, които се основават на съвместни препоръки, изготвени от държавите членки след консултации със съответните консултативни съвети.
            
         
               (3)
            
            
               С Делегиран регламент (ЕС) № 1394/2014 на Комисията (2) беше установен план за премахване на изхвърлянето на улов при риболова на някои пелагични видове в югозападните води, с цел изпълнението на задължението за разтоварване да се улесни посредством някои механизми за гъвкавост.
            
         
               (4)
            
            
               В съответствие с член 15, параграф 5, буква в), подточка ii) в плана за премахване на изхвърлянето на улов бяха предвидени наред с останалото някои изключения от задължението да се разтоварва целият улов, поради прекомерни разходи за обработка на нежелан улов при онези риболовни уреди, при които нежеланият улов за риболовен уред не е повече от определен процент от общия годишен улов с тези риболовни уреди („минимални изключения“).
            
         
               (5)
            
            
               Съгласно член 5 от Делегиран регламент (ЕС) № 1394/2014 срокът на прилагане на плана за премахване на изхвърлянето на улов изтича на 31 декември 2017 г.
            
         
               (6)
            
            
               Пряк управленски интерес по отношение на риболова в югозападните води имат Белгия, Франция, Нидерландия, Португалия и Испания. На 2 юни 2017 г., след консултация с Регионалния консултативен съвет за югозападните води и Консултативния съвет по пелагичните видове, посочените държави членки представиха на Комисията съвместна препоръка.
            
         
               (7)
            
            
               В нея се предлага да се удължи срокът на прилагане на минималните изключения, установени в плана за премахване на изхвърлянето на улов, като се прилагат следните преразгледани равнища на изхвърляне на улов:
               
                           —
                        
                        
                           до максимум 6 % през 2018 г. и 5 % през 2019 и 2020 г. от общия годишен улов на син меджид при промишления риболов с пелагични тралове в участък VIII на ICES,
                        
                     
                           —
                        
                        
                           до максимум 6 % през 2018 г. и 5 % през 2019 и 2020 г. от общия годишен улов на бял тон при риболова на едри пелагични видове с пелагични тралове, теглени от два кораба, в участък VIII на ICES,
                        
                     
                           —
                        
                        
                           до максимум 4 % през 2018, 2019 и 2020 г. от общия годишен улов на хамсия, скумрия и сафрид при риболова с пелагични тралове в участък VIII на ICES,
                        
                     
                           —
                        
                        
                           до максимум 4 % през 2018, 2019 и 2020 г. от общия годишен улов на сафрид и скумрия и 1 % през 2018, 2019 и 2020 г. от общия годишен улов на хамсия при риболова с мрежи гъргър в участъци VIII, IX и X на ICES и в участъци 34.1.1, 34.1.2 и 34.2.0 на CECAF.
                        
                     
         
               (8)
            
            
               За да обосноват предложените минимални изключения, държавите членки представиха данни относно прекомерните разходи за обработка на нежелан улов при съответните видове риболов. Тези данни бяха разгледани от експертната работна група на Научния, технически и икономически комитет по рибарство (НТИКР), която стигна до извода, че съвместните препоръки съдържат обосновани аргументи за прекомерните разходи за обработка на нежелания улов, които в някои случаи са подкрепени от качествена оценка на разходите. В светлината на гореизложеното и при липса на научна информация за противното е целесъобразно да се удължи срокът на прилагане на минималните изключения в съответствие с процента, предложен в съвместната препоръка, и при равнища, които не надвишават разрешените съгласно член 15, параграф 1 от Регламент (ЕС) № 1380/2013.
            
         
               (9)
            
            
               В членове 2 и 4 от Делегиран регламент (ЕС) № 1394/2014 са предвидени съответно изключение, свързано със способността за оцеляване за хамсия, сафрид и скумрия при непромишлен риболов с мрежи гъргър, и минимален референтен размер за опазване за хамсия. Тези мерки получиха положителна оценка от НТИКР през 2014 г. Комисията счита, че данните, на които се основава тази оценка, продължават да са валидни и за следващите три години. Ето защо е целесъобразно срокът на прилагане на тези мерки да се удължи до 2020 г.
            
         
               (10)
            
            
               Поради това Делегиран регламент (ЕС) № 1394/2014 следва да бъде съответно изменен.
            
         
               (11)
            
            
               Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху икономическите дейности, свързани с риболовния сезон на корабите на Съюза, и върху планирането му. Като се има предвид, че срокът на прилагане на установения с Делегиран регламент (ЕС) № 1394/2014 план за премахване на изхвърлянето на улов изтича на 31 декември 2017 г., настоящият регламент следва да се прилага от 1 януари 2018 г.,
            
         ПРИЕ НАСТОЯЩИЯ РЕГЛАМЕНТ:
   Член 1
   Делегиран регламент (ЕС) № 1394/2014 се изменя, както следва:
   
               1)
            
            
               Член 3 се заменя със следното:
               „Член 3
               Минимални изключения
               Чрез дерогация от член 15, параграф 1 от Регламент (ЕС) № 1380/2013 се разрешава изхвърлянето на следните количества улов:
               
                           а)
                        
                        
                           до максимум 6 % през 2018 г. и 5 % през 2019 и 2020 г. от общия годишен улов на син меджид при промишления риболов с пелагични тралове, насочен към син меджид в участък VIII на ICES, при който се използват пелагични тралове (OTM) и уловът на този вид се преработва на борда с оглед получаването на база за сурими;
                        
                     
                           б)
                        
                        
                           до максимум 6 % през 2018 г. и 5 % през 2019 и 2020 г. от общия годишен улов на бял тон при риболова на едри пелагични видове, насочен към бял тон в участък VIII на ICES, при който се използват пелагични тралове, теглени от два кораба (PTM);
                        
                     
                           в)
                        
                        
                           до максимум 4 % през 2018, 2019 и 2020 г. от общия годишен улов на хамсия, скумрия и сафрид при риболова с пелагични тралове, насочен към хамсия, скумрия и сафрид в участък VIII на ICES, при който се използват пелагични тралове (OTM);
                        
                     
                           г)
                        
                        
                           до максимум 4 % през 2018, 2019 и 2020 г. от общия годишен улов на сафрид и скумрия и 1 % през 2018, 2019 и 2020 г. от общия годишен улов на хамсия при риболова, насочен към сафрид, скумрия и хамсия в участъци VIII, IX и X на ICES и в участъци 34.1.1, 34.1.2 и 34.2.0 на CECAF, при който се използват мрежи гъргър (PS).“
                        
                     
         
               2)
            
            
               В член 5 втората алинея се заменя със следното:
               „Той се прилага от 1 януари 2015 г. до 31 декември 2020 г.“
            
         Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
   Той се прилага от 1 януари 2018 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 21 ноември 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 28.12.2013 г., стр. 22.
   
      (2)  Делегиран регламент (ЕС) № 1394/2014 на Комисията от 20 октомври 2014 г. за установяване на план за премахване на изхвърлянето на улов при риболова на някои пелагични видове в югозападните води (ОВ L 370, 30.12.2014 г., стр. 31).